ประชาชนใช้เวลาวันหยุด ร่วมงานมหกรรมการท่องเที่ยวชุมชน OTOP นวัตวิถี ซื้อและชมสินค้าโอทอปของเด่นที่ได้รับการคัดเลือกจากทั่วประเทศ
ประชาชน ใช้เวลาวันหยุด ร่วมงานมหกรรมการท่องเที่ยวชุมชน OTOP นวัตวิถี ซื้อและชมสินค้าโอทอปของเด่นที่ได้รับการคัดเลือกจากทั่วประเทศ
 
บรรยากาศในงานมหกรรมความสำเร็จโครงการไทยนิยม ยั่งยืน การจัดแสดงผลงานความสำเร็จของชุมชนท่องเที่ยว OTOP นวัตวิถี ณ เวทีกลาง อาคารอิมแพ็ค เอ็กซิบิชั่น เซ็นเตอร์ ฮอลล์ 5-7 เมืองทองธานี ประชาชนต่างทยอยเดินทางมาเลือกชมซื้อสินค้า OTOP ของเด่น ที่คัดสรรมาจากทั่วประเทศตั้งแต่ช่วงเวลาเปิดงาน
 
นายจิรศักดิ์ ธนูมาส ผู้ประสานงานชุมชนดอนทรายจังหวัดแพร่ กล่าวว่ารู้สึกดีใจที่ได้ถูกคัดเลือกมาเป็นตัวแทนในการเข้าร่วมในงานวันนี้ ซึ่งทำให้ได้มีโอกาสเผยแพร่พหุวัฒนธรรมที่น่าสนใจของจังหวัดแพร่ ที่มีทั้งการท่องเที่ยวเชิงวัฒนธรรม สินค้าและกิจกรรมต่างๆ ที่น่าสนใจ โดยการร่วมงานในครั้งนี้จะทำให้ได้ต่อยอด การท่องเที่ยวให้กับชุมชนในพื้นที่ โดยต้นปีหน้าจะมีการเปิดบ่อเหล็กเมืองรอง ซึ่งเป็นแร่เหล็กที่มีคุณสมบัติพิเศษ ที่มีความเหนียวและคงทนและมีการตีดาบมาอย่างต่อเนื่องตั้งแต่สมัยโบราณ เป็นแหล่งท่องเที่ยวให้ประชาชนได้ศึกษาเรียนรู้วัฒนธรรมพื้นเมือง

และในช่วงเวลา 14.00 น.ของวันนี้ พลเอก อนุพงษ์ เผ่าจินดา รัฐมนตรีว่าการกระทรวงมหาดไทย จะเดินทางมาเปิดงาน Otop นวัตวิถี อย่างเป็นทางการ ณ บริเวณเวทีกลาง 
จึงขอเชิญชวนประชาชนเข้าร่วม กิจกรรมงานชุมชนท่องเที่ยว OTOP นวัตวิถี ซึ่งจะเปิดให้เข้าชมตั้งแต่เวลา 10.00 น.- 20.00 น.ของทุกวันตั้งแต่วันนี้จนถึงวันที่ 26 พฤศจิกายน 2561 โดยภายในงานยังมีการจัดจำหน่ายสินค้าอาหารพื้นถิ่นของดีจากทั่วประเทศพร้อมกิจกรรมการแสดงจากศิลปินดาราดังอีกคับคั่ง